KIRJALLINEN KYSYMYS E-1406/00 esittäjä(t): Jeffrey Titford (EDD) komissiolle. Ilmiantajien suojeleminen ja palkitseminen.



Virallinen lehti nro 089 E , 20/03/2001 s. 0039 - 0039



KIRJALLINEN KYSYMYS E-1406/00 esittäjä(t): Jeffrey Titford (EDD) komissiolle (5. toukokuuta 2000) Aihe: Ilmiantajien suojeleminen ja palkitseminen Voiko komissio kertoa, miten henkilöitä, jotka antavat ilmi Euroopan unionissa tapahtuvia petos- ja lahjontatapauksia, suojellaan ja rohkaistaan? Voiko komissio myös kertoa onko olemassa minkäänlaista järjestelmää niiden henkilöiden palkitsemiseksi, jotka tuovat yleiseen tietoisuuteen Euroopan unionissa ja komissiossa vallitsevaa varojen väärinkäyttöä ja korruptiota? Neil Kinnockin komission puolesta antama vastaus (30. kesäkuuta 2000) Petosten, lahjonnan ja yhteisöjen etua vahingoittavan muun laittoman toiminnan torjumista koskevien sisäisten tutkimusten edellytyksistä ja yksityiskohtaisista säännöistä 2 päivänä kesäkuuta 1999 tehtyyn komission päätökseen 1999/396/EY, EHTY, Euratom (annettu tiedoksi numerolla SEK(1999) 802)(1) sisältyy erityisiä säännöksiä sen varmistamiseksi, että henkilöstöllä on käytössään selvät kanavat epäillyistä väärinkäytöksistä ilmoittamiseksi. Tämän päätöksen 2 artiklassa säädetään, että virkamiehen ja muuhun henkilöstöön kuuluvan on viipymättä ilmoitettava yksikkönsä päällikölle, pääjohtajalleen, komission pääsihteerille tai Euroopan petostentorjuntavirastolle suoraan sellaisista seikoista, jotka antavat aiheen olettaa petoksen tai laittoman toiminnan mahdollisuutta. Päätöksessä säädetään myös, että komission virkamiestä ja muuhun henkilöstöön kuuluvaa ei missään tapauksessa saa kohdella epäoikeudenmukaisesti tai syrjiä sen vuoksi, että hän on toimittanut tiedon mahdollisesta laittomasta toiminnasta tai siihen verrattavista rikkomuksista päätöksessä säädettyjä keinoja käyttäen. Näiden säännösten lisäksi komission uudistamista koskevassa valkoisessa kirjassa, joka hyväksyttiin 1. maaliskuuta 2000(2), komissio täsmensi (toimi 59), että se aikoo hyväksyä laajat ilmiantoja koskevat säännöt. Säännöillä varmistetaan muun muassa hyvässä uskossa ja yhteisen edun nimissä ilman oman edun tavoittelua ja osaston menettelyä noudattaen toimivien ilmiantajien suojaaminen, vääriltä syytöksiltä suojaaminen, mahdollisuus ilmoittaa rikkomuksista komission kunkin osaston sisäisten kanavien kautta muutenkin kuin yksinomaan lähimmälle esimiehelle sekä komission ulkopuolisten kanavien ja tällaisten kanavien kautta tehtävien paljastusten suojaan liittyvien olosuhteiden määritteleminen. Komissio selventää myös, että petostentorjuntavirastolle tapauksen tutkintaa varten tehty ilmoitus ei vapauta komissiossa toimivaa johtoa sen tietoon tulleiden ongelmien ratkaisemiseksi tarvittavien toimenpiteiden toteuttamisesta. Ilmiantoja koskevat uudet säännöt, mukaan luettuina henkilöstösääntöihin tarvittavat muutosehdotukset ja rikkomusten ilmoittamista petostentorjuntavirastolle koskevat selvennykset valmistuvat lokakuussa. Sen jälkeen ryhdytään neuvottelemaan tavoista, joilla molemmat toimet voidaan hyväksyä nykyisten henkilöstösääntöjen mukaisesti ja niiden ehdotusten mukaisesti, jotka laaditaan tarvittavien muutosten tekemiseksi henkilöstösääntöihin ensi vuonna. Yhteisöllä ei ole järjestelmää sellaisten henkilöiden palkitsemiseksi, jotka paljastavat yhteisön sisäisiä väärinkäytöksiä tai lahjontaa. Petostentorjuntavirastoa koskevasta asetuksesta vuodelta 1999 ilmenee selvästi, että virkamiesten tehtäviin liittyy velvollisuus ilmoittaa väärinkäytösepäilyistä. Kesäkuussa 1999 tehty komission päätös sisältää tämän säännöksen täysimääräisesti ja on lainvoimainen. (1) EYVL L 149, 16.6.1999. (2) KOM(2000) 200 lopullinen.